පලාගල කිරිඳිවත්ත ඔයේ පිළිසකරකිරීම්වල දී අඩි 10 ත් 18 ත් අතර මැණික් නිධියක් හමු වී තිබේ.එහි සිදු කළ මූලික පරීක්ෂණවලදී එහි මැණික් නිධියක් ඇති බවට ජාතික මැණික් හා ස්වර්ණාභරණ අධිකාරිය හඳුනාගෙන ඇති අතර දෙවන වටයේ පරීක්ෂණ කටයුතු සඳහා ඉල්ලම් පස් සාම්පල් පරීක්ෂණය කඩිනමින් සිදු කරන බව අධිකාරියේ අධ්‍යක්ෂ ජෙනරාල් නිමල් බණ්ඩාර මහතා දිනමිණ ට ඊයේ (21) පැවැසීය.පරීක්ෂණ කටයුතු අවසානයේ එම මැණික් නිධිය වෙන්දේසි කොට ජනතාවට ලබා දෙන බව ද අධ්‍යක්ෂ ජෙනරාල්වරයා ප්‍රකාශ කළේය.පලාගල ප්‍රාදේශීය ලේකම්වරයා සියළු කටයුතු සඳහා අවසර දී ඇති බවත් වාරිමාර්ග දෙපාර්තමේන්තුවේ කඩිනම් අනුමැතිය ලබා ගන්නා බවත් හෙ‍තෙම පැවැසීය.ඇඹිලිපිටිය චන්ද්‍රිකා වැවෙහි මැණික් ඉල්ලම් ලබාගැනීම සඳහා බලපත‍්‍ර නිකුත් කිරීම අත්හිටුවීමට ද ජාතික මැණික් හා ස්වර්ණාභරණ අධිකාරිය පසුගිය දා තීරණය කළ අතර පරිසර ආරක්ෂාව හා වැවෙහි ජලය රැස්කර ගැනීමේ අවශ්‍යතාව නිසා එම තීරණය ගත් බව අධ්‍යක්ෂ ජෙනරාල් බණ්ඩාර මහතා වැඩි දුරටත් පැවැසීය..